b"\n_START_ARTICLE_\nMariss Jansons\n_START_SECTION_\nBakgrunn\n_START_PARAGRAPH_\nJansons er s\xc3\xb8nn av dirigenten Arvid Jansons. Hans mor, som var j\xc3\xb8disk, l\xc3\xa5 i dekning p\xc3\xa5 den tiden da Mariss Jansons ble f\xc3\xb8dt. Jansons' morfar og onkel ble drept under krigen. I 1946 vant faren en nasjonal dirigentkonkurranse og ble ansatt av Jevgenij Mravinskij som hans assistent ved St. Petersburg Filharmoniske Orkester, som den gang het Leningrad-Filharmonien. _NEWLINE_Da familien i 1956 flyttet etter, begynte Mariss Jansons etter hvert sine musikkstudier ved musikkonservatoriet i det dav\xc3\xa6rende Leningrad. Her studerte han klaver og direksjon, etter opprinnelig ha f\xc3\xa5tt fiolinundervisning av faren som barn. I 1969 fortsatte han sine musikkstudier i Wien og i Salzburg med Herbert von Karajan.\n_START_SECTION_\nDirigent\n_START_PARAGRAPH_\nI 1973 ble Jansons ansatt som assisterende dirigent ved St. Petersburg Filharmoniske Orkester (tidligere Leningrad-Filharmonien). I 1979 ble han sjefdirigent i Oslo Filharmoniske Orkester, hvor han i over 20 \xc3\xa5r dirigerte orkesteret med stor suksess, b\xc3\xa5de hjemme i Oslo, p\xc3\xa5 en rekke turneer og ved mange plateinnspillinger. I 1992 fikk Jansons ogs\xc3\xa5 jobben som f\xc3\xb8rste gjestedirigent i London Filharmoniske Orkester. I mars 1997, ble han utnevnt til musikalsk leder i Pittsburgh Symphony Orchestra._NEWLINE_I 1996 var Jansons n\xc3\xa6r ved \xc3\xa5 omkomme p\xc3\xa5 dirigentpodiet midt under en konsert. Han ble rammet av et hjerteinfarkt mens han dirigerte de siste sidene av Puccinis La Boh\xc3\xa8me. Jansons har senere gjennomg\xc3\xa5tt operasjoner i Pittsburgh. Jansons' egen far d\xc3\xb8de faktisk p\xc3\xa5 podiet._NEWLINE_Jansons trakk seg som kunstnerisk leder for Oslofilharmonien p\xc3\xa5 grunn av orkestrets arbeidsvilk\xc3\xa5r og problemer med akustikken i Oslo Konserthus. Han holdt avskjedskonserter i Oslo i 2002, etterfulgt av utenlandsturn\xc3\xa9._NEWLINE_I september 2004 etterfulgte han Riccardo Chailly som sjefdirigent ved Concertgebouw Orkester i Amsterdam. Han ble ogs\xc3\xa5 sjefdirigent for Sinfonieorchester der Bayerischen Rundfunk i M\xc3\xbcnchen. Han ble dermed musikalsk leder for to av Europas beste symfoniorkestre. Begge de to kontraktene l\xc3\xb8p i utgangspunktet til utgangen av 2015. Kontrakten med Sinfonieorchester der Bayerischen Rundfunk ble senere forlenget til 2021._NEWLINE_Han mottok St. Hallvard-medaljen i 1986 og har mottatt Spellemannprisen fire ganger som dirigent._NEWLINE_Jansons var per 2016 bosatt i Sankt Petersburg, Russland.\n_START_SECTION_\nFilm\n_START_PARAGRAPH_\nDe tyske filmskaperne Eckart Querner og Sabine Scharnagl laget en dokumentarfilm om Jansons. Filmen ble lansert i 2013, da Jansons fylte 70 \xc3\xa5r. Filmen fikk tittelen Die Musik hat immer recht \xe2\x80\x93 der Dirigent Mariss Jansons."